Geli-geli

Geli-geli, gegeli, segeli, bekil atau nyambing (Lasia spinosa) ialah spesies tumbuhan herba dalam keluarga talas-talasan, Araceae. Ia tumbuh di kawasan tropika dan subtropika bertanah lembap. Tumbuhan ini tempatan dari benua kecil India, China Selatan dan Tengah, Taiwan, Indochina, Tanah Melayu, Borneo, Sumatera, Jawa, dan New Guinea. Tumbuhan ini turut dipanggil gali-gali, keladi gegeli dan keladi keris.

Pucuk mudanya boleh dibuat ulam dengan cara direbus dan dicecahkan bersama sambal belacan, budu, cencaluk atau cecahan yang lain. Rasanya lemak, seakan-akan asparagus. Ia perlu direbus sehingga masak dahulu sebelum dimakan untuk menghilangkan toksik dan tidak boleh dimakan mentah.

Ciri-ciri botani

Ia ialah tumbuhan renek kecil setinggi . Batangnya lembut, pendek, dan didakap oleh tangkai daun yang panjang dan berduri kecil. Daunnya tunggal, bertangkai panjang, tercarik ke dalam dan membentuk 4-8 pasang cuping yang tirus serta panjang. Cuping paling bawah melentok ke bawah. Tangkai daun dan urat di permukaan bawah daun berduri keras.

Bunga-bunga pokok ini kecil dan muncul berjambak pada pangkal pokok. Seludang bunganya berwarna hijau di luar dan ungu keperangan di sebelah dalam. Buahnya pula berwarna hijau, tersusun rapat pada jambak buah.

Khasiat
Daun geli-geli mengandungi air, karbohidrat, serat, alkaloid, mineral, musilaj, protein, kalsium, kalium, zink, ferum dan vitamin.

Ia dikatakan dapat merawat sakit perut, sembelit, buasir, gout, sakit pinggang, air perut tidak lawas dan rawatan selepas bersalin.

Rujukan

Pautan luar

Ulam
Tanaman hiasan